המציאות אמרה את דברה שאול אריאלי הארץ 29 בדצמבר 2016

אם יש סימן ברור יותר לכך ש"רוח הזמן" השורה מעל ישראל היום היא רוח של משיחיות, אטימות וניתוק (רוח שראש הממשלה הוא ראשון מחולליה) הרי הוא מתבטא בניצחון הפנטזיה על המציאות בשטח. אין ספק שהכרעה תודעתית ניתן להשיג גם ללא קשר לתמונת המצב בשדה קרב, שעמימות מכוונת, מלחמה פסיכולוגית או "ערפל הקרב" יכולים להביא לתוצאה מיוחלת, גם אם המציאות הפיזית מראה תמונה הפוכה, ואולם שדה קרב, בניגוד ל"רוח הזמן" הוא אירוע מוגבל ומוגדר בזמן ובמקום.

לכן, קשה להבין את התפנית שעשה לאחרונה א.ב. יהושע כאשר הכריז כי פתרון שתי המדינות בלתי ישים וכי "אי אפשר לפנות 450 אלף מתנחלים". קשה להבין מדוע נשבה דווקא יהושע באותה רוח של פנטזיה ובחר להניף דגל לבן בשם פתרון שתי המדינות, וזאת, מבלי להכיר את המציאות היישובית בגדה המערבית. במצוקתו הוא מבקש, כמו טובים אחרים, פתרונות המנותקים מההיסטוריה של הסכסוך, מהשאיפות הלאומיות של הצדדים ובעיקר, מן המציאות הפיזית, הדמוגרפית והמרחבית, בגדה המערבית. נראה שהניתוק מן השטח הפיזי מביא עמו נסיגה אל מחוזות של ייאוש. ולא טוב הדבר.

אם יהושע היה נוסע, למשל, מגוש עציון לקו הירוק בדרום הר חברון, הוא היה מגלה שמכוניתו היא אחת מכמה מכוניות ישראליות מעטות הנוסעות בתוך שיירות ענק של מכוניות ומשאיות פלסטיניות, וכי הוא מוגן על ידי עשרות סיורי צה"ל ועמדות בטון בצדי הדרך. הוא היה נוכח לגלות שבאזור זה קיים רק ישוב יהודי אחד שחיים בו כ-5,000 איש - קריית ארבע. ישוב, שהידרדר לאחרונה לאשכול סוציו אקונומי 2 הנמוך, שבו נמצאים חרדים וערבים בלבד.

אם היה יהושע מביט סביבו ומצליב את שרואות עיניו עם נתונים מאתרי אינטרנט פתוחים לכול, היה מבין שבמחוז חברון, חיים לא פחות מ-750,000 פלסטינים, ולא היה מעז לומר כי הדומיננטיות הדמוגרפית והמרחבית שלהם "מאוימת" על ידי יישובי המועצה האזורית דרום הר חברון, למרות העובדה שמספרם של אלה 8,410 נפשות בלבד. לו היה טורח לעצור מדי פעם היה מתרשם מהיקף התעשייה והמסחר הפלסטינים (40 אחוז מכלכלת הגדה) ומהיעדרן הגורף של תעשיה או חקלאות ישראליות.

לחלופין, אם היה נוסע לצפון השומרון וחוצה את גדר ההפרדה במעבר ריחן, היה יהושע מגלה שהנוכחות הישראלית כאן מסתכמת בשני ישובים זעירים, מבוא דותן וחרמש, בהם גרים 718 ישראלים, המונשמים על ידי תנועת "אמנה", מתודלקים בתקציבים חריגים, ומוגנים על ידי כוחות צבא רבים. בשטח שסביבם, שהיה חלק מתוכנית ההתנתקות וגודלו פי 4 משטח רצועת עזה, בין שכם לקו הירוק, חיים היום 400,000 פלסטינים. נכתוב זאת שוב: 718 ישראלים חיים בקרב 400,000 פלסטינים.

מכאן יכול יהושע להמשיך מזרחה למורדות המזרחיים של השומרון ולבקעת הירדן ולצפות מן החלון, לאורך כל הדרך, במאות אלפי דונמים של אדמה חקלאית בבעלות פלסטינית, רובה נטועה כרמי זיתים, בשל המגבלות שמטילה ישראל על פיתוח החקלאות הפלסטינית בשטחי C. הוא יגלה שבמועצה האזורית ערבות הירדן, המשתרעת על 840,000 דונם (כ-15 אחוז משטח הגדה) ישנם 22 ישובים קטנטנים שבהם מתגוררים 5,101 ישראלים בלבד. בחלק מהיישובים ישנה ירידה אבסולוטית במספר הישראלים ובשיא מחזיקה מועצת מעלה אפרים שאחד מכל 4 תושביה עזב אותה בחמש השנים האחרונות, ובתחומה שיעור אבטלה גבוה במיוחד. לסיום, יוכל יהושע לנסוע דרומה למועצה האזורית מגילות ולגלות שב-8 אחוזים נוספים משטח הגדה מתגוררים רק 1,431 ישראלים וזאת ב-6 התנחלויות בלבד.

ואולם, הנסיעה בשטחי השטחים היא רק חלק מן המידע שעליו צריך יהושע לבסס את מסקנותיו. נתונים רבים וחשובים אחרים צריך להוציא מאתרים רשמיים של מדינת ישראל. למשל, הפלסטינים נהנים מרוב דמוגרפי מכריע של 82% בגדה המערבית. 60 מתוך 126 התנחלויות, מונות כל אחת פחות מאלף איש, ומתגוררים בהן 28 אלף ישראלים בלבד. ב-51 התנחלויות נוספות, שמספר תושביהן נע בין 1,000-5,000 נפש כל אחת, מתגוררים 114 אלף ישראלים בלבד. 15 ההתנחלויות הנותרות, הן אלו הגדולות והמהוות את "גושי ההתיישבות" הישראלים. יחד עם מזרח ירושלים, ה"גושים" משתרעים על 4 אחוזים משטח הגדה בלבד ומתגוררים בהם כ-80 אחוז מהישראלים החיים מעבר לקו הירוק. אלה הם השטחים המועמדים לסיפוח לישראל במסגרת חילופי שטחים. נכתוב זאת שוב: על 4 אחוזים משטח הגדה מתגוררים כ-80 אחוז מהישראלים החיים מעבר לקו הירוק. כך שאף אחד לא צריך לפנות "450 אלף ישראלים".

ועוד עובדות שחשוב להכיר: כ-60 אחוז מכוח העבודה הישראלי במחוז יהודה ושומרון עובדים בתחומי הקו הירוק. 25 אחוז נוספים, כפול מהממוצע בישראל, עובדים במערכת החינוך. מתברר, שככול שהישוב קטן ומבודד יותר, שיעור העובדים בשירותי המועצה ובמערכת החינוך גדול יותר, ויכול להגיע ל-80 אחוז מכוח העבודה. בנוסף, דו"ח המדד החברתי-כלכלי, שפורסם לאחרונה על ידי הלמ"ס, מצביע על הידרדרות של 7 מועצות יהודיות ביהודה ושומרון. כמו כן חשוב לציין כי שתי הערים החרדיות הגדולות ביתר עלית ומודיעין עלית, בהן חיים כשליש מהישראלים ביהודה ושומרון, מדורגות באשכול מספר 1 והן אחרונות בדירוג המועצות במדינת ישראל. כלומר, אלה ישובים מסובסדים. מפעל ההתנחלות מונשם על ידי תקציבים חריגים. מכון "מאקרו" מצא שתקציב 2017-8 שאושר לאחרונה, יעניק לישראלי ביהודה ושומרון כמעט פי 4 מהממוצע הארצי, ובעשרות אחוזים יותר מתושב הגליל או הדרום.

ולמרות זאת,בעשרים השנים האחרונות יש ירידה דרסטית בשיעור הגידול השנתי במספר המתנחלים מ-10.4 אחוז ל-4 אחוזים בלבד. גם הגורמים לגידול באוכלוסייה השתנו מאוד. כיום, רק שליש מהגידול מקורו בהגירה מתחומי הקו הירוק ליהודה ושומרון ואילו שני שלישים מהגידול מקורו בריבוי טבעי (שמחציתו מתרחש בשתי הערים החרדיות ביתר עלית ומודיעין עלית, שיסופחו לישראל בכל תרחיש). ישראלים אינם נוסעים בשני שלישים מכבישי הגדה. אין חקלאות ואין תעשייה ישראלית משמעותית בגדה וכמעט כל עובדיהן הינם פלסטינים.

אם היה שם לב לכל העובדות הללו היה יהושוע מבין , שדווקא מתוך הניסיון להתגבר על כישלון מפעל ההתנחלות נולדה התוכנית לספוח שטחי C כפי שבנט עצמו מודה "...סיפוח מלא של יהודה ושומרון על שני מיליון הערבים שבתוכם...אינו ישים ומסכן את עתידה של מדינת ישראל מסיבות ביטחוניות, דמוגרפיות וערכיות". בהמשך הסיור בשטח הגדה המערבית, היה יהושע מגלה, לבטח כמה מופרכת "תוכנית ההרגעה" של נפתלי בנט מן הבחינות הביטחונית, המדינית, המשפטית ובעיקר הפיזית. קל מאוד להבחין כי בניגוד למוצג בסרטון התעמולה של הבית היהודי, שטחי A ו-B אינם שני גושים רציפים המשתרעים על פני 40 אחוז מהגדה, אלא שמדובר בלא פחות מ-169 גושים וישובים פלסטינים, המבותרים על ידי אין סוף מסדרונות ישראלים ושטחי אש בלתי מנוצלים של צה"ל תחת ההגדרה של שטח C.

חלק מהמסדרונות נועדו לחבר לישראל את ההתנחלויות הקטנטנות והמבודדות וזאת באמצעות מאות קילומטרים של כבישי אפרטהייד שנבנו בעבורן. יהושע גם היה מבין, שבפועל, בנט מציע להאריך את הגבול מ-313 ק"מ הקיימים כרגע ל-1800 ק"מ (לא כולל את רצועת עזה והגבול עם ירדן). אם הם ימשיכו להאמין לחזון אחרית הימים של בנט, אז יהיה ניתן לפרק את גדר הביטחון שישראל בנתה עד כה בעלות של 15 מיליארד שקלים, אך עליהם להפנים כי המשך הכבוש, או סיפוח שטחי C –פירושו שישראל תידרש לבנות גדר לאורך הגבול החדש בעלות של 27 מיליארד שקל, ועוד 4 מיליארד שקל כל שנה עלות אחזקתה.

מעיון במפות ומהיוועצות עם עורכי דין הבקיאים בנושא היה יהושע מגלה ש-50 אחוז משטחי C (מיליון וחצי דונם) הן אדמות פרטיות פלסטיניות, רובן חקלאיות, הרשומות על שמם של תושבי 276 ישובים פלסטינים. ומתוך כך היה מבין שישראל תידרש לפתוח מאות שערים חקלאיים, על פי המודל של גדר ההפרדה כיום, בעלות של מיליארדים רבים. זה המקום להזכיר ולהוסיף כי נפתלי בנט התחייב בתכניתו ל"יצירת רצף תחבורתי מלא לפלסטינים בהשקעה חד פעמית של מאות מיליוני דולרים (זוהי הערכת חסר מגוחכת וחסרת אחריות ואף מתעלמת מעלות האחזקה. ש.א), כזו המאפשרת לתושבים הערבים להגיע לכל נקודה ביהודה ושומרון, ללא מחסומים או חיילים".

ולבסוף, אסור לשכוח שמהלך סיפוח כזה יסתום את הגולל על הרשות הפלסטינית, מה שיחייב את ישראל להקים מחדש את המנהל האזרחי, שעלות התפעול השנתית שלו כ-11 מיליארד שקל.

באשר לנתניהו, לבנט ולשאר המצדדים בסיפוח, נוכחנו כבר לדעת שהעובדות והמציאות הפיזית אינן קריטריון לקביעת מדיניותם. אולם באשר לא.ב. יהושע המצב שונה ויש לקוות שסיור אמיתי, בזמן ובמרחב, יכול לשכנע אותו שלשטח מציאות משלו. אכן, צודק יהושע כי ההיתכנות להסכם עם הפלסטינים תחת ממשלת נתניהו אינה קיימת, אך אי אפשר לטעון שהמציאות הפיזית היא הגורם לכך.

כבר כתב יהושפט הרכבי ב-1982 כי "סכנת טעות לאומית הייתה טבועה בעצם הווייתנו כארץ של חזון, שכן החזון מבקש לשנות את המציאות. אולם גודל החזון, המתנה את הגשמתו, היא מציאותיותו, הטמונה בכך שלמרות שהחזון מבקש להתעלות על המציאות, רגליו תמיד נטועות בה. זה ההבדל בין חזון לבין פנטזיה המרחפת על כנפי האשליה".

חזון המדינה הדמוקרטית היהודית, העומד בבסיס פתרון שתי המדינות, הוא מציאותי יותר, גם היום, מחזון המדינה הלאומית-המשיחית-האחת של נתניהו ובנט. ויש להוסיף - אולי את החשוב מכול – כי רק פתרון שתי המדינות מקפל בתוכו חזון מוסרי. התעלמות מן המציאות ומאילוציה, מתוך תקווה שהסמל והחזון יעצב מציאות רצויה, היא מתכונת בדוקה להידרדרות וגלישה מסוכנת אלי אסון.